b'\n_START_ARTICLE_\nJames Gavin\n_START_SECTION_\nLapsuus ja nuoruus\n_START_PARAGRAPH_\nJames Gavin syntyi 22. maaliskuuta 1907 Brooklyniss\xc3\xa4 New Yorkissa. H\xc3\xa4nen \xc3\xa4itins\xc3\xa4 oli irlantilainen maahanmuuttaja Katherine Ryan. Kahden vuoden ik\xc3\xa4isen\xc3\xa4 h\xc3\xa4net laitettiin brooklynil\xc3\xa4iseen orpokotiin, josta h\xc3\xa4net adoptoitiin. H\xc3\xa4net adoptiovanhempansa olivat Martin ja Mary Gavin Mount Carmelista, Pennsylvaniasta. Adoptiois\xc3\xa4 Martin Gavin oli hiilikaivosty\xc3\xb6l\xc3\xa4inen ja k\xc3\xb6yhyyden vuoksi Jamesin oli j\xc3\xa4tett\xc3\xa4v\xc3\xa4 koulu kesken, jotta h\xc3\xa4n voisi auttaa perheen el\xc3\xa4tt\xc3\xa4misess\xc3\xa4. 17-vuotiaana h\xc3\xa4n karkasi kotoa y\xc3\xb6junalla New Yorkiin.\n_START_SECTION_\nSotilasura\n_START_PARAGRAPH_\nPian l\xc3\xa4hdetty\xc3\xa4\xc3\xa4n kotoa Gavin keskusteli maavoimien rekrytointiupseerin kanssa. Koska h\xc3\xa4n oli alaik\xc3\xa4inen h\xc3\xa4n tarvitsi vanhempien suostumuksen v\xc3\xa4rv\xc3\xa4ytymiseen, mist\xc3\xa4 syyst\xc3\xa4 h\xc3\xa4n sanoi olevansa orpo. Upseeri vei Gavinin ja muutaman muun orpopojan lakimiehelle, joka allekirjoitti suostumuskaavakkeen laillisena huoltajana._NEWLINE_1. huhtikuuta 1924 Gavin astui palvelukseen maavoimissa ja h\xc3\xa4nen ensimm\xc3\xa4inen palveluspaikkansa oli Panama, miss\xc3\xa4 h\xc3\xa4n vietti vapaa-aikansa lukemalla kirjoja. Esimiehens\xc3\xa4 suosituksesta h\xc3\xa4n p\xc3\xa4\xc3\xa4si armeijan yll\xc3\xa4pit\xc3\xa4m\xc3\xa4\xc3\xa4n kouluun, mist\xc3\xa4 oli mahdollisuudet jatkaa West Pointiin. Luutnantti Percy Blackin johdolla h\xc3\xa4n opiskeli algebraa, geometriaa, englantia ja historiaa. Kadettina West Pointissa h\xc3\xa4n aloitti vuonna 1925. Koska h\xc3\xa4n tiesi olevansa j\xc3\xa4ljess\xc3\xa4 opinnoista, h\xc3\xa4n nousi joka aamu 4:30 ja luki peseytymistiloissa, koska muualla ei ollut tarpeeksi valoa. V\xc3\xa4nrikiksi ylent\xc3\xa4misen j\xc3\xa4lkeen kes\xc3\xa4kuussa 1929 h\xc3\xa4n meni naimisiin Irma Baulsirin kanssa 5. syyskuuta 1929. H\xc3\xa4net komennettiin Arizonaan, Meksikon rajalle, jossa h\xc3\xa4n palveli seuraavat kolme vuotta.\n_START_SECTION_\nValmistautuminen maailmansotaan\n_START_PARAGRAPH_\nGavin opiskeli laskuvarjokoulussa Fort Benningiss\xc3\xa4 1941, jonka j\xc3\xa4lkeen aloitti komppanianp\xc3\xa4\xc3\xa4llikk\xc3\xb6n\xc3\xa4 vastaperustetussa laskuvarjoj\xc3\xa4\xc3\xa4k\xc3\xa4ripataljoonassa. H\xc3\xa4net ylennettiin majuriksi 16. lokakuuta 1941._NEWLINE_Kenraali William C. Leen alaisuudessa Gavin pyrki selvitt\xc3\xa4m\xc3\xa4\xc3\xa4n miten maahanlaskujoukkoja voitaisiin tehokkaimmin k\xc3\xa4ytt\xc3\xa4\xc3\xa4. H\xc3\xa4n aloitti 505. laskuvarjoj\xc3\xa4\xc3\xa4k\xc3\xa4rirykmentin komentajana elokuussa 1942. Helmikuussa 1943 82. maahanlaskudivisioona valittiin osallistumaan Sisilian valtaukseen. Kenraali George S. Patton olisi halunnut hy\xc3\xb6k\xc3\xa4t\xc3\xa4 y\xc3\xb6ll\xc3\xa4, mutta y\xc3\xb6ll\xc3\xa4 hypp\xc3\xa4\xc3\xa4mist\xc3\xa4 ei oltu harjoiteltu.\n_START_SECTION_\nOperaatio Market Garden\n_START_PARAGRAPH_\nBrittil\xc3\xa4isen kenraali Bernard Montgomeryn suunnittelema Operaatio Market Garden alkoi 17. syyskuuta 1944. Roy Urquhartin johtaman 1. laskuvarjodivisioonan teht\xc3\xa4v\xc3\xa4 oli vallata ja pit\xc3\xa4\xc3\xa4 hallussaan Arhemin silta. Gavinin komentaman 82. divisioonan teht\xc3\xa4v\xc3\xa4 oli vallata Maas-joen ylitt\xc3\xa4v\xc3\xa4 silta.\n_START_SECTION_\nSodanj\xc3\xa4lkeinen aika\n_START_PARAGRAPH_\nSodan j\xc3\xa4lkeen kenraali Gavin oli usein eri mielt\xc3\xa4 entisen komentajansa Dwight D. Eisenhowerin hallinnon kanssa. H\xc3\xa4n koki et\xc3\xa4t perinteisi\xc3\xa4 aselajeja ly\xc3\xb6tiin laimin ydinasevarustelun aikana. H\xc3\xa4n turhautui my\xc3\xb6s organisaatiouudistukseen, ja erosi armeijan palveluksesta juuri ennen kuin sai ylennyksen nelj\xc3\xa4n t\xc3\xa4hden kenraaliksi._NEWLINE_Gavin j\xc3\xa4i el\xc3\xa4kkeelle vuonna 1958, jonka j\xc3\xa4lkeen h\xc3\xa4n toimi Arthur D. Little -konsultointifirman varatoimitusjohtajanan ja vuodesta 1960 toimitusjohtajana. Presidentti Kennedyn pyynn\xc3\xb6st\xc3\xa4 h\xc3\xa4n otti vastaan viran Yhdysvaltain Ranskan suurl\xc3\xa4hettil\xc3\xa4\xc3\xa4n\xc3\xa4, jossa toimi vuosina 1961\xe2\x80\x931962. Presidentti Jimmy Carter harkitsi h\xc3\xa4nen nimitt\xc3\xa4mist\xc3\xa4\xc3\xa4n CIA:n johtajaksi, mutta p\xc3\xa4\xc3\xa4tyi sitten amiraali Stansfield Turneriin._NEWLINE_Gavin kuoli 23. helmikuuta 1990 ja on haudattu West Pointin vanhaan kappeliin.\n_START_SECTION_\nElokuvissa\n_START_PARAGRAPH_\nKenraali Gavinia ovat esitt\xc3\xa4neet Robert Ryan elokuvassa Atlantin valli murtuu ja Ryan O\xe2\x80\x99Neal elokuvassa Yksi silta liikaa.'